Vår referanse: Deres referanse: Dato:

2013-0003 12/1421 31.10.2013

Kunnskapsdepartementet

postmottak@kd.dep.no

**Høringssvar fra Parat – forslag til endringer i universitets- og høyskoleloven**

Parat er en arbeidstakerorganisasjon tilsluttet YS med mer enn 32.000 medlemmer. Av disse er om lag 2000 tilsatt ved universiteter og høgskoler, og kan berøres av eventuelle endringer i universitets- og høgskoleloven. Parat ønsker derfor å komme med en høringsuttalelse.

Parat slutter seg i all hovedsak til de endringsforslagene som departementet har fremmet. Det er likevel 3 forhold vi ønsker å kommentere:

1. Parat er positiv til forsøksordninger med innstegsstillinger. Vi tror innstegsstilling kan være et virkemiddel for å få ned midlertidigheten i UH-sektoren, fordi det gir en forutsigbarhet for de som får innstegsstillingene. For de som ikke får innstegsstilling blir situasjonen også mer forutsigbart og de kan orientere seg mot andre karriereveier.

Det er imidlertid en klar forutsetning om at man får fast stilling hvis man oppnår kompetansekravene som settes til stillingen ved tilsetting. Hvis det ikke gis fast tilsetting etter at kompetansekravene er oppfylt har personer i begynnelsen av en akademisk karriere enda mindre vern enn de har i dag, og det ønsker vi ikke. Innstegsstillingen må representere noe mer enn en forlenget post doc-stilling hvis den skal ha en funksjon.

Videre må det være en forutsetning at prosedyren for overgang til fast stilling skjer etter regler som sikrer behandling i tilsettingsorganer der tjenestemannsorganisasjonene er representert og ikke er overlatt til en veileder eller en institutt- eller senterleder.

Parat ønsker at ordningen bør gjelde flere miljøer enn bare MedNat-miljøene, så lenge fagmiljøene selv ønsker forsøkt med ordningen.

1. Parat mener at man også kunne sett på andre forhold i UH-loven når den først endres. Det gjelder spesielt en avklaring av forholdet mellom UH-lovens § 9-2 (4)

*Styret selv fastsetter virksomhetens interne organisering på alle nivåer. Organiseringen må sikre at studentene og de ansatte blir hørt.*og Hovedavtalen i Staten §13 2a om forhandlinger ved

*interne organisasjonsendringer der følgende tre vilkår er oppfylt samtidig:
- Organisasjonskartet endres.
- Endringen er ment å vare over seks måneder.
- Endringen medfører omdisponering av personale og/eller utstyr.*Formålet med UH-loven §9-2 (4) er å regulere opprettelse og nedleggelse av enheter, samt styringsordninger og sammensetning av evt. styringsorgan ved underliggende enheter. Vår erfaring er at denne bestemmelsen i stor grad blir brukt til å gjennomføre rene administrative omorganiseringer. Dette strider både mot lovens intensjon og de ansattes rett til medbestemmelse etter Hovedavtalen i staten (HA).

Etter Parats syn bør styret fritt kunne opprette og avvikle enheter på alle nivåer. Det er også styret som skal fastsette styrings- og ledelsesform for de underliggende enhetene. Derimot må interne administrative omorganisering ved universitetene og høgskolene gjøres til gjenstand for medbestemmelse etter reglene i HA. Parat mener de ansatte og deres organisasjoner må ha reell medbestemmelse etter HA § 13 på rene administrative organisasjonsendringer. De ansattes rett til medbestemmelse undergraves når slike omorganiseringer kun legges fram for organisasjonene som drøftingssaker etter HA § 12 under påskudd av at det uansett er styret som vedtar organisasjonsendringer. Parat kjenner flere eksempler der dette har vært tilfelle.

Parat vil på denne bakgrunn foreslå at UH-lovens §9-2 (4) endres til

*Styret selv fastsetter virksomhetens interne,* ***faglige*** *organisering på alle nivåer.
Organiseringen må sikre at studentene og de ansatte blir hørt.*
2. Et annet forhold som heller ikke berøres i departementets forslag til endringer i UH-loven gjelder reglene for valg av styrende organer ved universiteter og høgskoler. Det følger av UH-loven §10-2 (4) at

*Ved opptelling skal stemmene vektes etter en fordelingsnøkkel fastsatt av styret, innenfor følgende rammer:

a) ansatte i undervisnings- og forskerstilling 51-71 prosent
b) teknisk og administrativt ansatte 5-25 prosent\*
c) studenter 15-30 prosent.

Foretas valget i særskilt valgforsamling, skal denne ha en tilsvarende sammensetning.*Denne bestemmelse i UH-loven innebærer at ansatte i teknisk og administrative stillinger har svakere innflytelse på valg av f.eks. rektor enn sine kollegaer i undervisnings- og forskerstillinger, og studenter. Parat mener at denne bestemmelsen i UH-loven er i utakt med de verdier og prinsipper som preger norsk arbeidslivet. Bestemmelsen ivaretar heller ikke prinsippet om likebehandling av ansatte og undergraver etter vårt syn målsettingen om et demokratisk arbeidsliv. Bestemmelsen svekker teknisk/administrativt ansattes rett til medbestemmelse og bidrar til å sementere et skille mellom ansattgrupper. Dette representerer ikke bare en risiko for de ansattes arbeidsmiljø, men bidrar også til å svekke de ansattes engasjement og lojalitet til egen arbeidsplass.

Med vennlig hilsen Parat

Hans-Erik Skjæggerud Odd Jenvin

Leder Parat Forhandler